Document ID: 32009R1185

EUROOPAN PARLAMENTIN JA NEUVOSTON ASETUS (EY) N:o 1185/2009,
annettu 25 päivänä marraskuuta 2009,
torjunta-aineita koskevista tilastoista
(ETA:n kannalta merkityksellinen teksti)
EUROOPAN PARLAMENTTI JA EUROOPAN UNIONIN NEUVOSTO, jotka
ottavat huomioon Euroopan yhteisön perustamissopimuksen ja erityisesti sen 285 artiklan 1 kohdan,
ottavat huomioon komission ehdotuksen,
ottavat huomioon Euroopan talous- ja sosiaalikomitean lausunnon (1),
ovat kuulleet alueiden komiteaa,
noudattavat perustamissopimuksen 251 artiklassa määrättyä menettelyä, ja ottavat huomioon sovittelukomitean 10 päivänä marraskuuta 2009 hyväksymän yhteisen tekstin (2),
sekä katsovat seuraavaa:
(1)
Kuudennesta ympäristöä koskevasta yhteisön toimintaohjelmasta 22 päivänä heinäkuuta 2002 tehdyssä Euroopan parlamentin ja neuvoston päätöksessä N:o 1600/2002/EY (3) todettiin, että torjunta-aineiden vaikutuksia ihmisten terveyteen ja ympäristöön on edelleen vähennettävä erityisesti maataloudessa käytettävien torjunta-aineiden osalta. Päätöksessä korostettiin tarvetta pyrkiä torjunta-aineiden kestävämpään käyttöön ja vaadittiin vähentämään huomattavasti torjunta-aineiden käytöstä aiheutuvia riskejä ja käyttämään torjunta-aineita tavalla, joka vastaa asianmukaisen kasvinsuojelun vaatimuksia.
(2)
Komission tiedonannossa neuvostolle, Euroopan parlamentille sekä talous- ja sosiaalikomitealle, ”Kohti torjunta-aineiden kestävän käytön teemakohtaista strategiaa”, todettiin, että yksityiskohtaiset, yhdenmukaiset ja ajantasaiset tilastotiedot torjunta-aineiden myynnistä ja käytöstä yhteisön tasolla ovat tarpeen. Tällaisia tilastoja tarvitaan kestävää kehitystä koskevien Euroopan unionin toimintalinjojen arvioimiseksi ja soveltuvien indikaattoreiden laskemiseksi torjunta-aineiden käytön ihmisten terveydelle ja ympäristölle aiheuttamia riskejä varten.
(3)
Torjunta-aineiden myyntiä ja käyttöä koskevat yhdenmukaistetut ja vertailukelpoiset tilastot ovat oleellisia yhteisön lainsäädännön ja toimintalinjojen kehittämiseksi torjunta-aineiden kestävän käytön teemakohtaisen strategian yhteydessä.
(4)
Koska biosidituotteiden markkinoille saattamisesta 16 päivänä helmikuuta 1998 annetun Euroopan parlamentin ja neuvoston direktiivin 98/8/EY (4) vaikutukset tulevat esille vasta sen jälkeen kun ensimmäinen biosidituotteissa käytettävien tehoaineiden arviointi saadaan valmiiksi, ei komissiolla eikä useimmilla jäsenvaltioilla ole vielä riittävästi tietoa tai kokemusta, jotta ne voisivat tehdä ehdotuksia biosidejä koskeviksi lisätoimenpiteiksi. Tämän asetuksen soveltamisalan olisi siten rajoituttava torjunta-aineisiin, jotka ovat kasvinsuojeluaineiden markkinoille saattamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1107/2009 (5) soveltamisalaan kuuluvia kasvinsuojeluaineita, joiden osalta tiedonkeruusta on jo huomattavasti kokemusta.
(5)
Tämän direktiivin soveltamisalaa on kuitenkin tarkoitus laajentaa kattamaan biosidituotteet, ottaen huomioon direktiivin 98/8/EY arvioinnin tulokset ja perustuen vaikutustenarviointiin.
(6)
Komission kokemukset torjunta-aineiden myyntiä ja käyttöä koskevien tietojen keruusta useiden vuosien ajalta ovat osoittaneet, että tarvitaan yhdenmukaistettu menetelmä tilastotietojen keräämiseksi yhteisön tasolla sekä markkinoille saattamisen vaiheessa että käyttäjiltä. Koska tavoitteena on laskea tarkat riski-indikaattorit torjunta-aineiden kestävän käytön teemakohtaisen strategian tavoitteiden mukaisesti, tilastojen on lisäksi ulotuttava tehoaineiden tasolle.
(7)
Eri tiedonkeruuvaihtoehtoja arvioitiin torjunta-aineiden kestävän käytön teemakohtaisen strategian vaikutusten arvioinnissa, ja parhaana vaihtoehtona suositeltiin pakollista tiedonkeruuta, sillä se mahdollistaisi tarkkojen ja luotettavien tietojen saamisen torjunta-aineiden markkinoille saattamisesta ja käytöstä nopeasti ja kustannustehokkaasti.
(8)
Euroopan tilastoista 11 päivänä maaliskuuta 2009 annettu Euroopan parlamentin ja neuvoston asetus (EY) N:o 223/2009 (6) muodostaa tämän asetuksen säännösten viitekehyksen, jonka mukaan tilastojen laatimisessa on noudatettava erityisesti ammatillista riippumattomuutta, puolueettomuutta, objektiivisuutta, luotettavuutta, kustannustehokkuutta ja tilastosalaisuutta.
(9)
Salassapidettävien tilastotietojen luovuttamisesta säädetään asetuksessa (EY) N:o 223/2009. Kyseisen asetuksen mukaisesti toteutetuilla toimilla varmistetaan salassapidettävien tietojen fyysinen ja looginen suojaus sekä se, ettei yhteisön tilastoja tuotettaessa eikä levitettäessä tietoja paljasteta sääntöjenvastaisesti eikä käytetä muuhun kuin tilastointitarkoituksiin.
(10)
Tämän asetuksen nojalla kerättyjen tietojen julkaisemisesta ja levittämisestä säädetään asetuksessa (EY) N:o 223/2009. Asetuksen (EY) N:o 223/2009 mukaisesti toteutetuilla toimilla varmistetaan salassapidettävien tietojen fyysinen ja looginen suojaus sekä se, ettei niitä yhteisön tilastoja tuotettaessa eikä levitettäessä paljasteta sääntöjenvastaisesti eikä käytetä muuhun kuin tilastointitarkoituksiin.
(11)
Yhteisön politiikan puitteista torjunta-aineiden kestävän käytön aikaansaamiseksi 21 päivänä lokakuuta 2009 annetun Euroopan parlamentin ja neuvoston direktiivin 2009/128/EY (7) ja asetuksen (EY) N:o 1107/2009 mukaisesti annettavia torjunta-aineiden markkinoille saattamista ja käyttöä koskevia tietoja on arvioitava mainitun direktiivin ja asetuksen säädösten asiaa koskevien säännösten mukaisesti.
(12)
Tämän asetuksen soveltaminen ei saisi vaikuttaa ympäristötiedon julkisesta saatavuudesta 28 päivänä tammikuuta 2003 annetun Euroopan parlamentin ja neuvoston direktiivin 2003/4/EY (8) sekä tiedon saatavuutta, yleisön osallistumista päätöksentekoon sekä oikeuden saatavuutta ympäristöasioissa koskevan Århusin yleissopimuksen määräysten soveltamisesta yhteisön toimielimiin ja elimiin 6 päivänä syyskuuta 2006 annetun Euroopan parlamentin ja neuvoston asetuksen (EY) N:o 1367/2006 (9) soveltamiseen.
(13)
Jotta voidaan taata tulosten vertailukelpoisuus, torjunta-aineita koskevat tilastot olisi tuotettava määrätyn jaottelun mukaisesti, asianmukaisessa muodossa ja tietyn ajan kuluessa viitevuoden päättymisestä tämän asetuksen liitteissä määritellyllä tavalla.
(14)
Tämän asetuksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY mukaisesti (10).
(15)
Komissiolle olisi erityisesti siirrettävä toimivalta määritellä käsitelty ala ja mukauttaa liite III. Koska nämä toimenpiteet ovat laajakantoisia ja niiden tarkoituksena on muuttaa tämän asetuksen muita kuin keskeisiä osia, myös täydentämällä sitä uusilla muilla kuin keskeisillä osilla, ne on hyväksyttävä päätöksen 1999/468/EY 5 a artiklassa säädettyä valvonnan käsittävää sääntelymenettelyä noudattaen.
(16)
Jäsenvaltiot eivät voi riittävällä tavalla saavuttaa tämän asetuksen tavoitetta, eli yhteisen kehyksen luomista torjunta-aineiden markkinoille saattamista ja käyttöä koskevien yhteisön tilastojen järjestelmällistä tuottamista varten, vaan se voidaan saavuttaa paremmin yhteisön tasolla, joten yhteisö voi toteuttaa toimenpiteitä perustamissopimuksen 5 artiklassa vahvistetun toissijaisuusperiaatteen mukaisesti. Mainitussa artiklassa vahvistetun suhteellisuusperiaatteen mukaisesti tässä asetuksessa ei ylitetä sitä, mikä on tämän tavoitteen saavuttamiseksi tarpeen.
(17)
Neuvoston päätöksellä 89/382/ETY, Euratom (11) perustettua tilasto-ohjelmakomiteaa on kuultu,
OVAT ANTANEET TÄMÄN ASETUKSEN:
1 artikla
Kohde, soveltamisala ja tavoitteet
1. Tällä asetuksella luodaan yhteiset puitteet 2 artiklan a kohdan i alakohdan mukaisesti kasvinsuojeluaineiksi määriteltävien torjunta-aineiden markkinoille saattamista ja käyttöä koskevien yhteisön tilastojen tuottamiselle.
2. Tuotettavat tilastot koskevat
-
markkinoille saatettujen torjunta-aineiden vuosittaisia määriä liitteen I mukaisesti,
-
torjunta-aineiden vuosittaisia käyttömääriä liitteen II mukaisesti.
3. Tilastojen tarkoituksena on muiden asiaan liittyvien tietojen kanssa olla hyödyksi erityisesti direktiivin 2009/128/EY 4 ja 15 artiklan säännösten noudattamisessa.
2 artikla
Määritelmät
Tässä asetuksessa tarkoitetaan:
a)
”torjunta-aineilla”
i)
asetuksen (EY) N:o 1107/2009 2 artiklan 1 kohdassa määriteltyä kasvinsuojeluainetta,
ii)
biosidituotetta sellaisena kuin se on määritelty direktiivin 98/8/EY 2 artiklan 1 kohdassa.
b)
”aineilla” asetuksen (EY) N:o 1107/2009 3 artiklassa määriteltyjä aineita mukaan luettuina tehoaineet, suoja-aineet ja tehosteaineet,
c)
”tehoaineilla” asetuksen (EY) N:o 1107/2009 2 artiklan 2 kohdassa määriteltyjä tehoaineita,
d)
”suoja-aineilla” asetuksen (EY) N:o 1107/2009 2 artiklan 3 kohdan a alakohdassa määriteltyjä suoja-aineita,
e)
”tehosteaineilla” asetuksen (EY) N:o 1107/2009 2 artiklan 3 kohdan b alakohdassa määriteltyjä tehosteaineita,
f)
”markkinoille saattamisella” asetuksen (EY) N:o 1107/2009 3 artiklan 9 kohdassa määriteltyä markkinoille saattamista,
g)
”luvanhaltijalla” asetuksen (EY) N:o 1107/2009 3 artiklan 24 kohdassa määriteltyä luvanhaltijaa,
h)
”maatalouskäytöllä” kasvinsuojeluaineen käyttöä, joka liittyy suoraan tai epäsuorasti kasvintuotantoon maatilan taloudellisen toiminnan yhteydessä,
i)
”ammattikäyttäjällä” direktiivin 2009/128/EY 3 artiklan 1 kohdassa määriteltyä ammattikäyttäjää,
j)
”maatilalla” maatilojen rakennetutkimuksista ja maatalouden tuotantomenetelmiä koskevasta tutkimuksesta 19 päivänä marraskuuta 2008 annetun Euroopan parlamentin ja neuvoston asetuksen (EY) N:o 1166/2008 (12) määritelmän mukaista maatilaa.
3 artikla
Tietojen keruu, toimittaminen ja käsittely
1. Jäsenvaltioiden on kerättävä liitteessä I lueteltujen ominaistietojen määrittelemiseen tarvittavat tiedot vuosittain ja liitteessä II lueteltujen ominaistietojen määrittelemiseen tarvittavat tiedot viisivuotiskausittain käyttäen seuraavia menetelmiä:
-
kyselytutkimukset,
-
torjunta-aineiden markkinoille saattamista ja käyttöä koskevat tiedot ottaen huomioon erityisesti asetuksen (EY) N:o 1107/2009 67 artiklan mukaiset velvoitteet,
-
hallinnolliset lähteet, tai
-
näiden menetelmien yhdistelmät, mukaan luettuna tilastollinen estimointi asiantuntija-arvioiden tai mallien perusteella.
2. Jäsenvaltioiden on toimitettava tilastotiedot, mukaan lukien salassapidettävät tiedot, komissiolle (Eurostat) liitteissä I ja II määriteltyjen aikataulujen ja tilastojaksojen mukaisesti. Tiedot on esitettävä liitteessä III annetun luokituksen mukaisesti.
3. Jäsenvaltioiden on toimitettava tiedot sähköisesti sellaisessa teknisessä muodossa, jonka komissio (Eurostat) hyväksyy 6 artiklan 2 kohdassa tarkoitettua sääntelymenettelyä noudattaen.
4. Salassapitoon liittyvistä syistä komissio (Eurostat) aggregoi tiedot ennen niiden julkaisemista liitteessä III esitetyn kemiallisen luokituksen tai tuoteluokkien mukaisesti, ottaen asianmukaisesti huomioon salassapidettävien tietojen suojaamisen yksittäisten jäsenvaltioiden tasolla. Kansalliset viranomaiset ja komissio (Eurostat) saavat käyttää salassapidettäviä tietoja ainoastaan tilastotarkoituksiin asetuksen (EY) N:o 223/2009 20 artiklan mukaisesti.
4 artikla
Laadunarviointi
1. Tässä asetuksessa on sovellettava asetuksen (EY) N:o 223/2009 12 artiklan 1 kohdassa säädettyjä laatukriteereitä.
2. Jäsenvaltioiden on toimitettava komissiolle (Eurostat) selvitys toimitettujen tietojen laadusta liitteiden I ja II mukaisesti. Komissio (Eurostat) arvioi toimitettujen tietojen laadun.
5 artikla
Täytäntöönpanotoimenpiteet
1. Soveltuva tekninen muoto tietojen toimittamista varten hyväksytään 6 artiklan 2 kohdassa tarkoitettua sääntelymenettelyä noudattaen.
Komissio voi tarvittaessa muuttaa liitteissä I ja II olevassa 6 jaksossa kuvattujen laatuselvitysten antamiseen liittyviä vaatimuksia. Nämä toimenpiteet, joiden tarkoituksena on muuttaa tämän asetuksen muita kuin keskeisiä osia täydentämällä sitä, hyväksytään 6 artiklan 3 kohdassa tarkoitettua valvonnan käsittävää sääntelymenettelyä noudattaen.
2. Komissio hyväksyy liitteessä II olevassa 2 osassa tarkoitetun ”käsitellyn alan” määritelmän. Tämä toimenpide, jonka tarkoituksena on muuttaa tämän asetuksen muita kuin keskeisiä osia sitä täydentämällä, hyväksytään 6 artiklan 3 kohdassa tarkoitettua valvonnan käsittävää sääntelymenettelyä noudattaen.
3. Komissio mukauttaa liitteessä III olevaa tuotteiden ja kemikaaliluokkien luokitukseen sisällytettävien aineiden luetteloa säännöllisesti ja vähintään viiden vuoden välein. Nämä toimenpiteet, joiden tarkoituksena on muuttaa tämän asetuksen muita kuin keskeisiä osia, hyväksytään 6 artiklan 3 kohdassa tarkoitettua valvonnan käsittävää sääntelymenettelyä noudattaen.
6 artikla
Komiteamenettely
1. Komissiota avustaa asetuksen (EY) N:o 223/2009 7 artiklassa perustettu Euroopan tilastojärjestelmää käsittelevä komitea.
2. Jos tähän kohtaan viitataan, sovelletaan päätöksen 1999/468/EY 5 ja 7 artiklaa ottaen huomioon mainitun päätöksen 8 artiklan säännökset.
Päätöksen 1999/468/EY 5 artiklan 6 kohdassa tarkoitetuksi määräajaksi vahvistetaan kolme kuukautta.
3. Jos tähän kohtaan viitataan, sovelletaan päätöksen 1999/468/EY 5 a artiklan 1-4 kohtaa ja 7 artiklaa ottaen huomioon mainitun päätöksen 8 artiklan säännökset.
7 artikla
Kertomus
Komissio antaa joka viides vuosi Euroopan parlamentille ja neuvostolle kertomuksen tämän asetuksen soveltamisesta. Kertomuksessa arvioidaan erityisesti toimitettujen tietojen laatua 4 artiklan mukaisesti, tiedonkeruumenetelmiä, tietojen keruusta yrityksille, maatiloille ja kansallisille viranomaisille aiheutuvaa rasitetta sekä kyseisten tilastojen hyödyllisyyttä torjunta-aineiden kestävän käytön teemakohtaisen strategian yhteydessä erityisesti 1 artiklassa asetettujen tavoitteiden kannalta. Siinä on oltava tarvittaessa ehdotuksia tietojen laadun ja tiedonkeruumenetelmien edelleen parantamiseksi, minkä avulla voidaan parantaa tietojen kattavuutta ja vertailtavuutta lisäämiseksi sekä vähentää yrityksille, maatiloille ja kansallisille viranomaisille aiheutuvaa rasitetta.
Ensimmäinen kertomus annetaan viimeistään 31 päivänä joulukuuta 2016.
8 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Strasbourgissa, 25. marraskuuta 2009.

Labels: 20
12
19
6